钦定古今图书集成/明伦汇编/闺媛典/第106卷 > 皇清十二 > 黄肇扬妻麦氏
## 钦定古今图书集成/明伦汇编/闺媛典/第106卷 > 皇清十二 > 黄肇扬妻麦氏

按《香山县志》：麦氏，小榄人，庠生黄肇扬妻。家贫，纺绩以供膏火。客过，饭以脱粟，虽野蔌必整列，羹汤荧然，可鉴眉发。田家瓦盘濯磨如彝鼎。盖其性至端洁也。癸卯冬，官兵方捕蛋船，遂掠榄乡，执肇扬去。氏与一子二女别掠置戈船中，氏散发号哭不止。兵初为好语，劝令勿苦，氏愤骂曰：“狗辈安敢觊我！” 兵怒，出利刃加氏颈曰：“再哭，即砍汝矣！” 氏曰：“狗辈杀我，我死诉上帝，寸磔汝尸！” 语毕，赴水兵挽其发，系楼橹间。氏私嘱其子初画曰：“我非舍儿不死，不能全身。异日父当来寻尔，勿恋恋我也！” 遂断发赴水，兵觉已无及，入，洪流数丈，忽涌立水面，犹作愤骂状。兵关弓射之沉；寻又跃出，兵又射之，遂没。时年三十。事定，肇扬诉诸上官，抚院卢遣官访，赎其子女三人还之。肇扬感其妻烈，终身不再娶。